Liefde by die dam 2018 – Roekeloos
Gepubliseer deurRoekeloos	 31/07/2018 25/07/2018 Los kommentaar op Liefde by die dam 2018
Vanjaar vind die gewilde Liefde by die Dam op Sondag 5 Augustus plaas – weer by Emmarentia Dam, een van Suid-Afrika se mooiste konsert-tuine. Liefde By Die Dam, vernoem na Valiant Swart se bekende treffer met dieselfde naam, strewe daarna om as vertoonvenster vir die beste plaaslike talent te dien. Die program sorg vir die heerlikste musiek vir jonk en oud;`n ideale musiekbelewenis vir die hele gesin of `n lekker dag uit saam met jou “besties.”
Sewe top SA kunstenaars deel vanjaar die Liefde by die Dam verhoog: Die Heuwels Fantasties, Karlien van Jaarsveld, Francois van Coke, Koos Kombuis, Elvis Blue, Bongeziwe Mabandla, Martin Bester en Bouwer Bosch. Seremoniemeester Schalk Bezuidenhout gaan die program se verloop met ligte vermaak bymekaar hou.
Die Heuwels Fantasties, Karlien van Jaarsveld, Francois van Coke, Elvis Blue en Bouwer Bosch was die afgelope tyd gereeld in die nuus met nuwe uitreikings en radiotreffers en het al elk verskeie gesogte SA musiektoekennings losgeslaan. Voeg daarby een van ons land se mees invloedryke kunstenaars, die legendariese Koos Kombuis, asook die nuwe gesig van “Afro Folk”, Bongeziwe Mabandla, en die immergewilde Jacaranda FM omroeper en sanger Martin Bester, en Liefde by die Dam 2018 beloof om `n onvergeetlike konsert-ervaring te wees.
Charlotte Kanter, Liefde by die Dam se bemarkingsbestuurder sê dat hulle weer vanjaar kragte span met Bouwer Bosch en sy Liefde Wen span om na die afloop van die konsert komberse in te samel vir minderbevoorregtes. “Ons help graag ander; bring jou kombers en los dit na die konsert agter. Liefde Wen sal seker maak dit kry die regte huis. Ons beoog om vanjaar 1000 komberse by Liefde by die Dam in te samel.”
Gepubliseer deurRoekeloos 31/07/2018 25/07/2018 Gepubliseer inMusiekSleutelwoorde: Bongeziwe Mabandla, Bouwer Bosch, Die Heuwels Fantasties, Elvis Blue, Francois van Coke, Karlien van Jaarsveld, Koos Kombuis, Liefde by die dam, Martin Bester, Schalk Bezuidenhout